ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 54/2012 ΤΟΥ ΣΥΜΒΟΥΛΊΟΥ της 23ης Ιανουαρίου 2012 για την εφαρμογή του κανονισμού (ΕΕ) αριθ. 961/2010 σχετικά με περιοριστικά μέτρα κατά του Ιράν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπ’ όψιν τη Συνθήκη για τη λειτουργία της Ευρωπαϊκής Ένωσης, Έχοντας υπ’ όψιν τον κανονισμό (ΕΕ) αριθ. 961/2010 του Συμβουλίου, της 25ης Οκτωβρίου 2010, σχετικά με περιοριστικά μέτρα κατά του Ιράν (1), και ιδίως το άρθρο 36, παράγραφος 2, Εκτιμώντας τα εξής: (1) Στις 25 Οκτωβρίου 2010, το Συμβούλιο εξέδωσε τον κανονισμό (ΕΕ) αριθ. 961/2010. (2) Την 1η Δεκεμβρίου 2011, το Συμβούλιο εξέφρασε και πάλι σοβαρές και βαθύτατες ανησυχίες για το πυρηνικό πρόγραμμα του Ιράν, και ιδιαίτερα για τις ιρανικές ενέργειες που σχετίζονται με την ανάπτυξη στρατιωτικής πυρηνικής τεχνολογίας, όπως φαίνεται από την τελευταία έκθεση του Διεθνούς Οργανισμού Ατομικής Ενέργειας (ΔΟΑΕ). Το Συμβούλιο, έχοντας αυτές τις ανησυχίες και σύμφωνα με τη δήλωση του Ευρωπαϊκού Συμβουλίου της 23ης Οκτωβρίου 2011, συμφώνησε να διευρύνει τις ισχύουσες κυρώσεις. (3) Στις 9 Δεκεμβρίου 2011, το Ευρωπαϊκό Συμβούλιο υποστήριξε τα συμπεράσματα του Συμβουλίου της 1ης Δεκεμβρίου 2011 και κάλεσε το Συμβούλιο να συνεχίσει κατά προτεραιότητα τις εργασίες για τη διεύρυνση του πεδίου εφαρμογής των περιοριστικών μέτρων της ΕΕ κατά του Ιράν. (4) Σύμφωνα με την απόφαση του Συμβουλίου 2012/35/ΚΕΠΠΑ της 23ης Ιανουαρίου 2012, που τροποποιεί την απόφαση 2010/413/ΚΕΠΠΑ σχετικά με περιοριστικά μέτρα κατά του Ιράν (2) θα πρέπει να προστεθούν και άλλα πρόσωπα και οντότητες στον κατάλογο των προσώπων και οντοτήτων που αποτελούν αντικείμενο περιοριστικών μέτρων, σύμφωνα με το Παράρτημα VΙΙΙ του κανονισμού (ΕΕ) αριθ. 961/2010. Επί πλέον, θα πρέπει να τροποποιηθούν οι καταχωρίσεις για ορισμένα πρόσωπα και οντότητες που περιλαμβάνονται στο παράρτημα VIII του κανονισμού (ΕΕ) αριθ. 961/2010, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Τα πρόσωπα και οι οντότητες που απαριθμούνται στο παράρτημα του παρόντος κανονισμού προστίθενται στον κατάλογο που εκτίθεται στο παράρτημα VΙΙΙ του κανονισμού (ΕΕ) αριθ. 961/2010. 2. Η οντότητα που αναφέρεται στο παράρτημα ΙΙ της παρούσας απόφασης αποσύρεται από τον κατάλογο του παραρτήματος VΙΙΙ του κανονισμού (ΕΕ) αριθ. 961/2010. 3. Οι καταχωρίσεις του παραρτήματος VΙΙΙ του κανονισμού (ΕΕ) αριθ. 961/2010 τροποποιούνται σύμφωνα με το παράρτημα VΙΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιανουαρίου 2012.

[Source: multi_eurlex | Tokens: 2419]